Nhengo dzeMDC Nhanhatu Dzinopambwa kuHeadlands
Nhengo dzeMDC dzinopambwa kuManicaland apo pasi rose raicherechedza zuva rekodzero dzevanhu
Nhengo dzeMDC nhanhatu dzakapambwa mambakwedza eChitatu kwaCharenzva kuHeadlands nevanhu vasingazivikanwi, avo vaive nakanzura weZanu PF. Vanhu ava vanzi vakatorwa nevarume vasere vaive nepfuti, uye vaine motokari inonzi yaishandiswa nemasoja munguva yesarudzo. MDC yati mapurisa ekuHeadlands pamwe nekwaRusape ati haana ruzivo kuti vanhu ava vari kupi. Mutauriri weMDC muManicaland, uye vachimirira Makoni South muparamende, VaPishai Muchauraya, vaudza Jonga Kandemiiri weStudio7 kuti vanofunga kuti kupambwa kwevanhu ava kune chekuita nemusangano wakaitwa mudunhu iri nemumiriri weHeadlands muparamende, VaDidymus Mutasa. Kupambwa kwenhengo dzeMDC kuManicaland kunoteverawo kupambwa neMuvhuro svondo rino, kwevanhu vana avo vanosanganisira vashandi veZimbabwe Peace Project vatatu, vaviri muHarare, uye VaZacharia Nkomo, vakapambwa kuMasvingo. Musi uyu, nhengo yeMDC, VaGhandi Mudzingwa, vakapambwawo muHarare. Svondo rapera uri musi weChitatu, mutungamiri weZPP, Muzvare Jestina Mukoko, vakapambwawo nevanhu vasingazivikanwe kuti ndivanani, uye hapana anoziva kuti vari kupi. Kupambwa kwaMuzvare Mukoko, kunoteverawo kupambwa kwenhengo dzeMDC gumi neina kuBanket kuMashonaland West. Vanhu vakapambwa kuBanket muna Gumiguru, vanosanganisira mwana mudiki ane makore maviri. Zvichakadaro, apo pasi rose neChitatu raicherechedza zuva rekodzero dzevanhu, munyika vanhu vaipukuta misodzi vachitsvaga vanhu vakapambwa ava. Hurumende yaVaMugabe yakangopeta maoko ayo, pasina matanho ayiri kutora. Tatarisa zvakadzama nyaya dzekupambwa kwevanhu pamwe nekutyorwa kwekodzero dezvanhu muZimbawe apo Jonga Kandemiiri weStudio 7 abata gweta rinorwira kodzero dzevanhu uye vari kuita zvidzidzo zvepamusoro paCambridge University kuBritain, VaDhewa Mavhinga, pamwe naVaFarai Maguwu, Executive Director ve Centre for Research and Development. Dzimwe Nhau Kubva kuStudio7...